**DATGANIAD YSGRIFENEDIG**

**GAN**

**LYWODRAETH CYMRU**

|  |  |
| --- | --- |
| **TEITL** | **Erlyn llongau yn llwyddiannus am droseddau pysgota** |
| **DYDDIAD** | **12 Medi 2016** |
| **GAN** | **Mick Antoniw AC, Y Cwnsler Cyffredinol** |

Yn ystod yr haf, rydym wedi gweld rhagor o longau yn cael eu herlyn yn llwyddiannus am droseddau’n ymwneud â physgota. Y mis diwethaf, cafodd 3 o longau eu herlyn, gyda chyfuniad o ddirwyon a chostau o dros £26,000. Rwy’n trin y troseddau hyn o ddifrif, ac mae’r camau hyn wedi eu cymeryd yn dilyn gwaith caled gan ein swyddogion Gorfodi Morol.

Heb reoli ein pysgodfeydd yn ofalus, rydym mewn perygl o achosi difrod sylweddol i gynaliadwyedd ein hadnoddau naturiol a’n cymunedau pysgota gwerthfawr. Mae rheoli ein pysgodfeydd yng Nghymru yn effeithiol ac yn broactif yn hanfodol ar gyfer dyfodol rhywogaethau a chynefinoedd dyfroedd Cymru.

O dan ddeddfwriaeth pysgodfeydd, awdurdodais erlyniad mewn achosion ymchwilio diweddar sydd wedi eu herlyn yn llwyddiannus.

Derbyniodd perchennog a meistr y llong bysgota *The Gratitude* gosbau a chostau o £21,337 am dreillio am gregyn gleision yn anghyfreithlon o fewn dyfroedd caeëdig Bae Ceredigion. Cafodd y llong bysgota *The Celtic*, llong sy’n targedu cregyn moch ei herlyn yn llwyddiannus am fethu â chyflwyno Llyfrau Cofnodi Statudol a Datganiadau Glanio. Cafodd y ddau berchnnog gosbau a chostau cyfun o £2,212. Nid oedd y Meistr yn bresennol yn y llys, a chyflwynwyd Gwarant, heb fechnïaeth, gan y llys. Cafodd y llong bysgota *The Carley Rose*, sydd â rhwyd ddrysu, ei herlyn yn llwyddiannus am ddefnyddio rhwyd ddrifft yn anghyfreithlon ym Mae Ceredigion. Cafodd y Perchennog/Meistr gosbau a chostau oedd â chyfanswm o £3,242.

Mae’r achosion hyn yn dilyn achos o erlyn tair llong cregyn bylchog yn diweddar a dderbyniodd gosbau oedd â chyfanswm o £62,000. Rwy’n ystyried gorfodi rheolau pysgota yn fater difrifol, ac rwy’n annog capten pob llong i wneud yn siŵr eu bod yn pysgota o fewn gofynion y gyfraith.